Onvoltooide brûe in Kaapstad moet met verkeersprobleme helpDie bekende onvoltooide brûe in Kaapstad (Foto: eNCA) Die stad Kaapstad sal binnekort begin soek na ŉ privaat vennoot om planne te beraam om die bekende onvoltooide brûe in die middestad af te handel. Patricia de Lille, burgemeester, het Dinsdag gesê die brûe moet help om verkeersopeenhoping te verlig en die projek moet ook bekostigbare behuising insluit. “Ons is op soek na ŉ vennoot wat met ŉ kreatiewe en verbeeldingryke oplossing kan kom,” het sy gesê. “Dit moet bydrae tot die aantreklikheid van Kaapstad as ŉ internasionale bestemming en ons help om die uitdagings van ŉ groeiende middestad aan te spreek, waar verkeersknope die stad verhinder om sy volle potensiaal te bereik.” Konstruksiewerk aan die onvoltooide snelweg het in die 1970’s begin, maar is laat vaar weens ŉ gebrek aan fondse en te min verkeer. Nou, byna 50 jaar later, gaan die stad op 8 Julie ŉ dokument op sy webwerf publiseer om voornemende beleggers en ontwikkelaars te nooi om met ŉ oplossing vorendag te kom. Die stadsgrond, onder die brûe, sal beskikbaar gestel word aan die privaatsektor indien padinfrastruktuur en ŉ ontwikkeling, wat volhoubare ekonomiese groei kan verseker, aangebied word. De Lille het verduidelik ŉ gedeelte van die ontwikkeling moet aangewend word vir bekostigbare behuising aan begunstigdes en aansoekers wat vir dié geleenthede kwalifiseer. Die prospektus, ŉ openbare dokument, sal volledige inligting bied oor die grootte en presiese ligging van die grond, die vereistes van die ontwikkeling, sperdatums en die bieproses. Die publiek sal genooi word om kommentaar te lewer sodra bieërs hul ontwerpe en voorstelle ingedien het.